A Magyar Tudományos Akadémia Művészettörténeti Tudományos Bizottsága évtizedek óta figyelemmel kíséri, és a hazai művészettörténet-tudomány egészének keretében értékeli a műemlékvédelem helyzetét és alakulását. Az elmúlt másfél évtizedben a Bizottság különböző fórumokon többször is jelezte az intézményes állami műemlékvédelem felszámolásával kapcsolatos problémáit és kifogásait. Az utóbbi évek kedvezőtlen fejleményei közé tartoznak a műemlékekkel kapcsolatban egyre sokasodó bontási ügyek, amelyek során rendszeresen és célzottan változtatják a jogszabályokat. Ennek már a budapesti Bem téri, egykori Radetzky-laktanya is a példája volt.

Legutóbb a Földművelési Minisztérium Kossuth téren álló, típusteremtő irodaépületének nagyobb részét semmisítették meg az alá betervezett mélygarázs érdekében. Egy művészettörténész kormánytisztviselő nemrég hosszú riportban számolt be ennek és több más épületnek az átminősítéseiről, az ügyintézők szakmai meggyőződése ellen ható, őket befolyásoló nyomásgyakorlásról. Azt is bejelentette, hogy a kormánytisztviselőkre vonatkozó jogszabályoknak megfelelően a tudomására jutott, üldözendő bűncselekmény – a budapesti Kilián laktanya tervezett átépítésének hivatali befolyásolása – ügyében feljelentést is tett.

Művészettörténész kollégánkat közvetlenül a riport előzetesének megjelenése után munkahelyéről azonnali hatállyal elbocsátották. A rendszeresen tapasztalt műemlékrombolások hivatali hátterének bemutatását a helyzet jobbításának lehetőségeként, a feljelentést pedig hivatali és állampolgári kötelességként értékeljük. A bizottság alulírott tagjai tiltakoznak az ellen, hogy a helyzetfeltáró riportot adó tisztviselőt meghurcolják és ellehetetlenítsék, továbbá retorzióra emlékeztető módon rögvest megvádolják, mindezt már azt megelőzően, hogy a feljelentéssel érdemben foglalkozzanak és az ügyet kivizsgálják.

Bakos Katalin

Bibó István

Bicskei Éva

Bodnár Szilvia

Bubryák Orsolya

Buzási Enikő

Eörsi Anna

Farbaky Péter

Ferkai András

Földi Eszter

Havasi Krisztina

Jávor Anna

Kelényi György

Kiss Erika

Kovács András

Lővei Pál

Mikó Árpád

Papp Szilárd

Passuth Krisztina

Pócs Dániel

Prékopa Ágnes

Rényi András

Révész Emese

Róka Enikő

Szakács Béla Zsolt

Takács Imre

Tatai Erzsébet

Zwickl András